Yosɛf ji Yakɔb binyumu ɔmɛ a kpɛti nɔ kake. E nyɛmimɛ nikɔtɔma amɛ na kaa a papaa suɔ Yosɛf sane pe mɛ. Kɛ o susu kaa Yosɛf nyɛmimɛ ɔmɛ pee a ní ngɛ enɛ ɔ he ha kɛɛ? Yosɛf he pee mɛ tai, nɛ a nyɛ lɛ. Pee se ɔ, Yosɛf nla nlami komɛ, nɛ e de e nyɛmimɛ ɔmɛ. A nu nlami ɔmɛ sisi kaa a ma kpla si ha Yosɛf ligbi ko. Enɛ ɔ he ɔ, a nyɛ Yosɛf wawɛɛ!
Ligbi ko ɔ, Yosɛf nyɛmimɛ ɔmɛ ngɛ to hyɛe ngɛ he ko nɛ kɛ Shekem ma a he kɛ we. Yakɔb tsɔ Yosɛf konɛ e ya hyɛ kaa e nyɛmimɛ ɔmɛ ngɛ saminya lo. Benɛ a na Yosɛf nɛ e ma ngɛ tsitsaa a, a de a sibi ke: ‘Nyɛ nɛ́ nlalɔ ɔ nɛ e ma. Nyɛ ha nɛ waa gbe lɛ!’ A nu lɛ pani nya nɛ a kɛ lɛ wo muɔ ko nɛ e mi kuɔ mi. Se a kpɛti nɔ kake nɛ a tsɛɛ lɛ ke Yuda a de mɛ ke: ‘Nyɛ ko gbe lɛ! Mohu ɔ, nyɛ ha nɛ waa jua lɛ kaa nyɔguɛ.’ Lɔ ɔ he ɔ, a jua lɛ kɛ ha Midian jua yeli komɛ nɛ a yaa Ijipt, nɛ a ha mɛ sika hiɔ yi 20.
Kɛkɛ nɛ Yosɛf nyɛmimɛ ɔmɛ ngɔ e tade gagaa a kɛ sɔ apletsi muɔ mi, nɛ a kɛ tade ɔ ya ha a papaa, nɛ a bi lɛ ke: ‘Pi o bi ɔ tade ji nɛ ɔ lo?’ Enɛ ɔ ha nɛ Yakɔb susu kaa lohwe awi yelɔ ko gbe Yosɛf. E ye awyilɛho wawɛɛ, nɛ nɔ ko nyɛ we nɛ e wo e bua.
Benɛ jua yeli ɔmɛ ya su Ijipt ɔ, a jua Yosɛf kɛ ha ma nɔkɔtɔma ko nɛ a tsɛɛ lɛ ke Pɔtifa. Se Yehowa ye bua Yosɛf. Pɔtifa na kaa Yosɛf hɛ mi wa kɛ ní tsumi, nɛ e yeɔ anɔkuale. Enɛ ɔ he ɔ, Pɔtifa ha nɛ Yosɛf hyɛ e níhi tsuo nɔ.
Pɔtifa yo ɔ na kaa Yosɛf he ngɛ fɛu, nɛ e ngɛ he wami hulɔ. Daa ligbi ɔ, yo ɔ deɔ Yosɛf ke e kɛ lɛ nɛ ná bɔmi. Mɛni Yosɛf maa pee? E kua, nɛ e de ke: ‘Dɛbi! E sɛ kaa ma pee jã. Ye nyɔmtsɛ ɔ heɔ mi yeɔ, nɛ e yo ji mo. Ke i kɛ mo ná bɔmi ɔ, i pee yayami kɛ si Mawu!’
Ligbi ko ɔ, Pɔtifa yo ɔ ka kaa e kɛ Yosɛf ma ná bɔmi. E nu Yosɛf tade ɔ, se Yosɛf ma fo kɛ je e he. Benɛ Pɔtifa ba we mi ɔ, e yo ɔ de lɛ ke Yosɛf ba tua lɛ. E tui e huno ɔ anɔkuale. Pɔtifa mi mi fu wawɛɛ, nɛ e ha nɛ a wo Yosɛf tsu. Se Yehowa hɛ ji Yosɛf nɔ.
“Enɛ ɔ he ɔ, nyɛɛ ba nyɛ he si ngɔ wo Mawu nine nɛ he wa a sisi, konɛ e wo nyɛ nɔ ngɛ be nɛ sa mi.”—1 Petro 5:6